ⵜⵉⵎⵣⴳⵉⴷⴰ ⵏ ⴽⵓⵜⵓⴱⵉⵢⴰ

ⵜⵉⵎⵣⴳⵉⴷⴰ ⵏ ⴽⵓⵜⵓⴱⵉⵢⴰ ⵏ ⵎⵕⵕⴰⴽⵛ, (ⵙ ⵜⵓⵜⵍⴰⵢⵜ ⵏ ⵜⵄⵕⴰⴱⵜ: جامع الكتبية المراكشي ) ⵜⴳⴰ ⵢⴰⵜ ⵜⵎⴰⵜⴰⵔⵜ ⵏⴳⵔ ⵜⵎⴰⵜⴰⵔⵉⵏ ⵉⴳⴳⵓⵜⵏ ⵍⵍⵉ ⴷ ⵉⴼⵍ ⵓⵎⵣⵔⵓⵢ ⵉ ⵜⵎⵓⵔⵜ ⵜⴰⵎⵖⵔⵉⴱⵉⵜ (ⴰⵎⵣⵔⵓⵢ ⴰⵏⵙⵍⵎ), ⵜⵍⵍⴰ ⵜⵎⵣⴳⵉⴷⴰ ⴽⵓⵜⵓⴱⵉⵢⴰ ⴳ ⵜⵖⵔⵎⵜ ⵏ ⵎⵕⵕⴰⴽⵛ ⵜⵎⵍⴰⵍ ⵉ ⵓⵙⴰⵢⵙ ⴰⵎⵇⵔⴰⵏ ⵍⵍⵉ ⵉⵍⴰⵏ ⵉⵙⵎ ⵏ ⵊⴰⵎⵄ ⵍⴼⵏⴰ.

ⵜⴳⴰ ⵜⵎⵣⴳⵉⴷⴰ ⵏ ⴽⵓⵜⵓⴱⵉⵢⴰ ⵙⴳ ⵜⵎⴰⵜⴰⵔⵉⵏ ⵏ ⵜⵖⵔⵎⴰ ⵏ ⵍⵎⵖⵔⵉⴱ ⵍⵍⵉ ⵉⵣⵔⵉⵏ ⴳ ⵓⵎⵣⵔⵓⵢ ⴰⵏⵙⵍⵎ, ⵜⵉⵍⵉ ⵜⵎⵣⴳⵉⴷⴰ ⴰⴷ ⴳ ⵡⵓⵍ ⵏ ⵜⵎⴷⵉⵏⵜ ⵏ ⵎⵕⵕⴰⴽⵛ, ⵜⵖⴰⵎⴰ ⵏⵜⵜⴰⵜ ⵙⵓⵍ ⵜⴳⴰ ⵜⵉⵏⵉⴳⵉⵜ ⴼ ⵡⴰⴷⴷⵓⵔ ⴰⵎⴰⵊⴳⴰⵍ ⵍⵍⵉ ⴳ ⵜⵍⵍⴰ ⵜⵖⵔⵎⴰ ⵏ ⵍⵎⵕⵕⵓⴽ ⵜⵉⵣⵉ ⴰⵏⵏ ⵏⴳⵔ ⵜⵖⵔⵎⴰ ⵏ ⵜⵎⵉⵣⴰⵔ ⵏ ⵓⵎⴰⴹⴰⵍ. ⵜⵖⴰⵎⴰ ⵙⵓⵍ ⵏⵜⵜⴰⵜ ⵜⴷⴷⵔ ⵎⵇⵇⴰⵔ ⴽⵓⵍⵓ ⴰⴼⵓⴹⵏ ⵜ ⵜⵏⴱⴰⴹⵉⵏ ⴷ ⵜⴳⵍⴷⴰⵏ ⵍⵍⵉ ⵙ ⵜⵜ ⵉⴷⴷ ⵢⵓⴼⴰⵏ, ⵉⴳ ⵡⴰⴽⴰⵍ ⴰⵏⵏ ⴼ ⵜⵍⵍⴰ ⵜⵎⵣⴳⵉⴷⴰ ⵜⴰⵎⵏⴰⴹⵜ ⵉⴳⴰⵏ ⵜⴰⴳⵯⵔⵔⴰⵎⵜ, ⵜⵟⵟⴼ ⴰⵜⵉⴳ ⴰⴽⵙⵡⴰⵜ ⴳⵔ ⵡⴰⵢⴷⴰ ⵏ ⵓⵎⵣⵔⵓⵢ ⵏ ⵜⵎⵓⵔⵜ ⵏ ⵍⵎⵖⵔⵉⴱ.

 ⴰⵎⵣⵔⵓⵢ 
ⵜⵟⵟⴰⴼ ⵜⵎⵣⴳⵉⴷⴰ ⴽⵉⴳⴰⵏ ⴰⵎⵣⵔⵓⵢ ⴱⴰⵀⵔⴰ ⵢⵓⵜⵏ ⵙ ⵉⵥⵓⵕⴰⵏ ⴳ ⵜⴰⵙⵓⵜⵉⵏ ⵉⵣⵔⵉⵏ ⵏ ⵓⵎⵣⵔⵓⵢ ⴼ ⵍⵎⵕⵕⵓⴽ, ⴽⵉⴳⴰⵏ ⵏ ⵜⵖⵔⵎⴰⵡⵉⵏ ⴼⵍⵍⴰⵙ ⵉⵣⵔⵉⵏ ⵉⵖⴰⵎⴰ ⵉⴳⴰ ⵉⵏⵉⴳⵉ ⴼ ⵓⵎⵣⵔⵓⵢ ⴰⵏⵏ ⴰⵣⴰⵢⴽⵓ. ⵜⵉⵎⵣⴳⵉⴷⴰ ⵍⴽⵓⵜⵓⴱⵉⵢⴰ ⵉⴱⵏⴰ ⵜⵜ (ⵍⵅⵍⵉⴼⵜ ⵄⴱⴷ ⵍⵎⵓⵎⵏ ⵉⵡⵉⵙ ⵏ ⵄⵍⵉ ⴰⴳⵓⵎⵎⵉ) ⴳ ⵓⵙⴳⴳⵯⴰⵙ ⵏ 1147, ⴼ ⵉⵅⵔⴱⴰⵏ ⵍⵍⵉ ⴷ ⵉⵖⴰⵎⴰⵏ ⵏ ⵉⵖⵔⵎ ⵏ ⵓⵥⵕⵓ ⴰⵎⵕⴰⴱⵟⵉ, ⵍⵍⵉ ⵎⵉ ⵏⵏ ⵓⴼⴰⵏ ⵉⵎⵔⵣⵓⵜⵏ ⴰⵔⴽⵢⵓⵍⵓⵊⵉⵢⵉⵏ ⵜⵉⴼⵔⴰⵙ ⵏⵏⵙ ⴷ ⵜⵎⴰⵜⴰⵔⵉⵏ ⵏ ⵉⵖⵯⵔⴱⴰⵏ ⵏⵏⵙ.

ⵎⴰⵛa ⵜⵉⵎⵣⴳⵉⴷⴰ ⵜⵉⵙ ⵙⵏⴰⵜ ⴱⵏⴰⵏ ⵜⵜ ⴳ ⵓⵙⴳⴳⵯⴰⵙ ⵏ 1158, ⵜⵉⵣⵉ ⵍⵍⵉ ⴱⵏⴰⵏ ⵜⴰⵙⵙⵓⵎⵄⵉⵜ ⵏ ⵃⵙⵙⴰⵏ ⴳ ⵕⵕⴱⴰⵟ ⴷ ⵍⵅⵉⵔⴰⵍⴷⴰ ⵜⴰⵛⴱⵍⵉⵜ ⴳ ⵍⴰⵏⴷⴰⵍⵓⵙ, ⵉⴳ ⵎⴰⵢⴰⵏ ⵢⴰⵜ ⵜⵣⴷⴰⵢⵜ ⵜⴰⵖⵔⵎⴰⵏⵜ ⵏ ⵜⵥⵓⵕⵉ ⵏⴳⵔ ⵍⵎⵕⵕⵓⴽ ⴷ ⵍⴰⵏⴷⴰⵍⵓⵙ ⴳ ⵜⴰⵙⵓⵜ ⴰⵏⵏ, ⵜⵔⵡⴰⵙ ⵜⵎⵣⴳⵉⴷⴰ ⴰⴷ ⵜⵉⵙ ⵙⵏⴰⵜ ⴳ ⵓⴽⵙⴰⵢ ⵏⵏⵙ ⵜⵉⵎⵣⴳⵉⴷⴰ ⵍⵍⵉ ⵉⵣⵡⴰⵔⵏ, ⵜⵎⵙⴰⵙⴰ ⵜⵎⵣⴳⵉⴷⴰ ⴰⴷ ⵙ ⵜⴷⴰⵍⴰ ⵏⵏⵙ ⵜⵓⵏⵣⵉⵖⵜ ⵖ ⵜⴰⵍⵖⴰ ⵏⵏⵙ, ⵜⵙⵎⴰⵏ 17 ⵏ ⵓⵙⵇⵇⵉⴼ ⵍⵍⵉ ⵉⵙⵡⴰⵍⴰⵏ ⵉⵏⵣⴳⵔⵎⵉⵜⵏ ⵏⵏⵙ ⵉ ⵜⵙⴳⴰ ⵍⵇⴱⵍⵜ, ⵉⵙⵙⵇⴼⴰⵏ ⴰⴷ ⵓⵙⵉⵏⵜⵏ ⵜⵙⴰⵔⴰⵜⵉⵏ ⴼ ⵍⵍⴰⵏⵜ ⵓⵙⴽⵓⵡⵏ ⵉⵎⵙⴰⵙⴰⵏ ⵏⴳⵔ ⴰⵙⵏ ⴷ ⵉⵙⵏⴰⵏ ⵉⵥⵍⵉⵏ ⵉⵖ ⵜⵏ ⵏⵥⵕⴰ ⴰⵔ ⴰⵖ ⴷ ⵙⴽⵜⴰⵢⵏ ⵙ ⵜⵎⵣⴳⵉⴷⴰ ⵏ ⵍⵇⴰⵔⴰⵡⵉⵢⵉⵏ ⵉⵍⵍⴰⵏ ⴳ ⵜⵖⵔⵎⵜ ⵏ ⴼⴰⵙ. ⵉⴷⵍ ⵓⵙⵇⵇⵉⴼ ⵙ ⵙⵎⵎⵓⵙ ⵜ ⵍⵇⴱⴱⴰⵜ ⵍⵍⵉ ⵉⴳⴰⵏ ⵜⴰⵎⴰⵜⴰⵔⵜ ⵏ ⵓⵥⴽⴽⴰ ⵜⴰⵙⴳⴷⴰⵏⵜ ⵏ ⵉⵎⵓⵃⵉⴷⵏ (ⵍⵎⵓⵡⴰⵃⵉⴷⵉⵏ), ⵜⴰⵖⵔⵎⴰ ⴰⴷ ⵍⵍⵉ ⴷⴷⴰⵔ ⴽⵉⴳⴰⵏ ⵏ ⵉⴹⵉⵚ ⴼ ⵜⵙⴳⴰ ⵏ ⵜⴰⴳⵓⵜ ⵜⴰⵎⵙⵍⵎⵜ.

ⵉⵏⵏⴰ ⴱⴰⴱ ⵏ ⵓⴷⵍⵉⵙ ⵉⵜⵜⵢⵓⵔⴰⵏ ⵙ ⵜⵓⵜⵍⴰⵢⵜ ⵜⴰⵄⵕⴰⴱⵜ (الحلل الموشية في ذكر الأخبار المراكشية): ‘’ ⵉⴱⵏⴰ ⵄⴱⴷ ⵍⵎⵓⵎⵏ ⴳ ⵜⴳⵎⵎⵉ ⵏ ⵓⵥⵕⵓ ⵢⴰⵜ ⵜⵎⵣⴳⵉⴷⴰ ⵢⴰⴹⵏⵉⵏ, ⵜⴳ ⵜⵎⵣⴳⵉⴷⴰ ⵖ ⵜⵍⵍⴰ ⵜⵥⴰⵍⵍⵉⵜ ⵏ ⵍⵊⴰⵎⵄ, ⵉⵙⵙⴼⴰⵍ ⴰⵔ ⵉⴱⵏⵏⵓ ⵜⵉⵎⵣⴳⵉⴷⴰ ⵜⴰⵎⵇⵔⴰⵏⵜ ⵜⴰⵏⴰⵎⵓⵏⵜ, ⵉⵅⵍⵓ ⵜⵉⵎⵣⴳⵉⴷⴰ ⵜⴰⵇⴱⵓⵔⵜ ⵍⵍⵉ ⵉⵍⵍⴰⵏ ⴳ ⵉⵣⴷⴷⴰⵔ ⵏ ⵜⵖⵔⵎⵜ ⵍⵍⵉ ⵉⴱⵏⴰ (ⵄⵍⵉ ⵉⵡⵉⵙ ⵏ ⵢⵓⵙⴼ).

ⴰⵙⵏⵓⵎⵍ

ⵜⴳⴰ ⵜⵎⵣⴳⵉⴷⴰ ⵏ ⵍⴽⵓⵜⵓⴱⵉⵢⴰ, ⵢⴰⵜ ⵜⵎⵣⴳⵉⴷⴰ ⵍⵍⵉ ⵉⵍⴰⵏ ⴰⴷⴷⵓⵔ ⴳ ⵜⴳⵍⴷⵉⵜ ⵏ ⵍⵎⵕⵕⵓⴽ ⴰⴽⴽⵯ. ⵜⵟⵟⴼ ⵢⴰⵏ ⵓⵎⵏⵉⴷ ⴰⵎⵇⵔⴰⵏ ⵉⴳⴰⵏ ⴼⵖⵏⵉⵜ ⵖ ⵓⵎⵣⵔⵓⵢ ⴰⵎⵕⵕⵓⴽⵉ, ⵜⵓⵎⴰ ⵜⴰⵙⵏⴰ 5300 ⵏ ⵎⵉⵜⵔⵓ ⴰⵎⴽⴽⵓⵥ, ⵉⵍⵉ ⴳⵉⵙ 17 ⵏ ⵓⵙⵇⵇⵉⴼ ⴷ 11 ⵍⵇⵓⴱⴱⵜ ⵉⵕⵛⵎⵏ ⵙ ⵓⵏⵓⵖⵏ, ⴳⵉⵙ ⴰⵖ ⴼⴼⴰⵖⵏ ⵉⵖⵜⴰⵙⵏ ⵏ ⵜⵏⴱⴰⴹⵜ ⵜⴰⵎⴰⵊⴳⴰⵍⵜ ⵣⵔⵉⵏ ⴽⵉⴳⴰⵏ ⴽⵉⴳⴰⵏ ⵏ ⵉⵎⵙⴰⵔⵏ ⵉⵎⵣⵔⵓⵢⵏ. ⵜⵉⵎⵣⴳⵉⴷⴰ ⴷ ⵜⴰⵙⵙⵓⵎⵄⵉⵜ ⵏⵏⵙ ⵕⵛⵎⵏ ⵙ ⵓⵏⵓⵖⵏ ⴷ ⵜⴽⵍⴰ ⵣⵖ ⵜⵙⴳⵉⵡⵉⵏ ⵏⵏⵙ ⵜⴰⵏⴰⴼⵍⵍⴰⵜⵉⵏ ⵙ ⵍⵇⵔⵎⵓⴷ ⵏ ⵉⴷⵇⵇⵉ ⵉⴹⵍⴰⵏ ⵙ ⵓⴽⵍⵓ ⵡⴰⴷⴰⵍ ⵉⵙⵎⵔⵉⵇⵇⵉⵢⵏ ⵍⵍⵉ ⵉⴳⴰⵏ ⴰⵣⵎⵣ ⴰⵏⵏ ⵜⴰⵎⴰⵜⴰⵔⵜ ⵏ ⵜⵙⴽⴰ ⵏ ⵜⵏⴱⴰⴹⵜ ⴳ ⵜⵖⵔⵎⵜ. ⴷ ⵍⵎⵏⴱⵕ ⵏ ⵜⵎⵣⴳⵉⴷⴰ ⴰⵎⴰⴷⴷⵓⵔ ⵍⵍⵉ ⵉⵜⵜⵎⵓⵙⵙⵓⵏ ⵙ ⵜⵖⴰⵔⴰⵙⵜ ⵏ ⵡⴰⵎⵎⴰⴽ ⵍⵍⵉ ⵉⵙⵎⵏⵉⴷⵏ ⵜⴰⵥⵓⵕⵉ ⵜⴰⵎⵕⵕⵓⴽⵉⵜ ⵏ ⵓⴽⵛⵛⵓⴹ. ⵍⵎⵏⴱⵕ ⴰⴷ ⵉⴳⴰ ⵜⴰⵎⴳⵓⵔⵉ ⵏ ⵇⵓⵕⵜⵓⴱⴰ ⴳ ⵓⵎⵣⵡⴰⵔⵓ ⵏ ⵜⴰⵙⵓⵜ 12 ⵙ ⵡⴰⵏⴰⴹ ⵏ ⵓⴳⵍⵍⵉⴷ ⴰⵎⵕⴰⴱⵟⵉ ⵄⵍⵉ ⵉⵡⵉⵙ ⵏ ⵢⵓⵙⴼ ⵉⵡⵉⵙ ⵏ ⵜⴰⵛⴼⵉⵏ ⵍⵍⵉ ⵉⴽⵎⵎⵍ ⵜⴰⵙⴽⴰ ⵏ ⵜⵎⵣⴳⵉⴷⴰ ⴳ ⵎⵕⵕⴰⴽⵛ ⵜⵉⵣⵉ ⴰⵏⵏ. ⵙⵎⴰⵜⵜⵉⵏ ⵍⵎⵏⴱⵕ ⵙ ⵍⴽⵓⵜⵓⴱⵉⵢⴰ ⵜⴰⵏⵉⵍⴰ ⵏ ⵓⵙⴳⴳⵯⴰⵙ ⵏ 1150.

 ⵜⴰⵎⵢⴰⴷⴷⴰⵏⵜ 
ⵉⵍⵍⴰ ⵓⵎⴰⵎⴽ ⵏ ⵜⵎⵢⴰⴷⴷⴰⵏⵜ ⴼ ⵡⴰⵏⴰⵡ ⵏ ⵜⵎⵢⴰⴷⴷⴰⵏⵉⵏ ⵏ ⵜⵎⵣⴳⴰⴷⵉⵡⵉⵏ ⵍⵍⵉ ⵉⵜⵜⴱⵏⴰⵏ ⴳ ⵜⴰⵙⵓⵜ ⵏ ⵉⵎⵓⵃⵉⴷⵏ, ⵜⵜⴱⵏⴰ ⵙ ⵓⵥⵕⵓ ⵏ ⵍⵊⵉⵔ. ⵙ ⵉⵣⵡⴰⵔ ⵜⴷⵍ ⵙ ⵜⵇⵚⵚⴰⵔⵜ ⵜⴰⵡⵔⴹⵉⵜ ⵜⴰⵎⵕⵕⴰⴽⵛⵉⵜ, ⵎⴰⵛⵛ ⵉⵎⵔⵣⵓⵜⵏ ⴷ ⵡⵉⵍⵍⵉ ⵉⵍⵍⴰⵏ ⴼ ⵓⵃⵜⵜⵓ ⵏ ⵡⴰⵢⴷⴰ ⴷ ⵜⵉⵏⴳⵎⵉ, ⵙⵜⵉⵏ ⴰⴷ ⴽⴽⵙⵏ ⵜⴰⵇⵚⵚⴰⵔⵜ ⵃⵎⴰ ⴰⴷ ⵜⴱⴰⵏ ⵜⵡⵓⵔⵉ ⵏ ⵓⵥⵕⵓ ⵜⴰⵎⵣⵔⵓⵢⵜ. ⵜⴳⴰ ⵜⵉⵖⵣⵉ ⵏ ⵜⵎⵢⴰⴷⴷⴰⵏⵜ 77 ⵎⵉⵜⵔⵓ ⵙ ⵜⵇⵓⴱⴱⵉⵜ ⵍⵍⵉ ⴼⵍⵍⴰⵙ ⵉⵍⵍⴰⵏ, ⵍⵍⵉ ⵉⵖⵣⵣⵉⴼⵏ ⴰⵡⴷ ⵏⵜⵜⴰⵜ ⵙ 8 ⵏ ⵎⵉⵜⵔⵓ. ⴽⵔⴰ ⵉⴳⴰ ⵜⵜ ⵜⴰⵙⴳⴰ ⵜⵎⵖⵉ ⵖ ⵡⴰⴽⴰⵍ ⵙ ⵙⵙⴰⵙ ⵉⴳⴳⵯⵣⵏ 12.8 ⵏ ⵎⵉⵜⵔⵓ. ⴰⵔ ⵜⵜ ⵎⵓⵇⵇⵍ ⵜⴰⵎⵢⴰⴷⴷⴰⵏⵜ ⵣⵖ ⵓⴳⵯⵎⵎⴰⴹ ⵏ 29 ⵏ ⴽⵉⵍⵓ ⵎⵉⵜⵔ. ⵖⴰⵏ ⴰⴼ ⴱⴰⵀⵔⴰ ⵜⵜⴰⵡⵙⵙⴰⵏ ⵜⴳ ⴰ ⵉⵍⵍⵉ ⵉⵙⵎⴽⴹⵏ ⵣⴳ ⵜⵎⴰⵜⴰⵔⵉⵏ ⵏ ⵎⵕⵕⴰⴽⵛ ⴰⴽⴽⵯ, ⵜⵉⵖⵣⵉ ⴰⴷ ⵏⵏⵙ ⵉⵍⵍⴰ ⴼⵍⵍⴰⵙ ⵢⴰⵏ ⵓⵙⵍⵉⴳ ⵓⵏⵚⵉⴱ ⵍⵍⵉ ⵉⵙⴳⴷⵍⵏ ⴰⴷ ⵓⵔ ⵜⵉⵍⵉ ⴽⵔⴰ ⵏ ⵜⵙⴽⴰ ⴼⵍⵍⴰⵙ ⵉⵖⵣⵣⵉⴼⵏ ⵙ ⵜⵜ ⵉⵏⵜⵍⵏ (ⵓⴳⴳⴰⵔ ⵏ ⵜⵖⵣⵉ ⵏ ⵡⴰⴷⴷⴰⴳⵏ ⵏ ⵜⴰⵢⵏⵉⵡⵜ). ⵣⵖ ⴳⵉⵙ ⴰⵔ ⵉⵜⵜⴰⵍⵍ ⵍⵎⵓⴷⴷⵏ ⵍⴰⴷⴰⵏ, ⵙ ⵜⵙⴳⵉⵡⵉⵏ ⵙ ⴽⴽⵓⵥ ⵜ ⵉⵍⵍⴰⴼ ⴼ ⵓⴼⵍⵍⴰ ⵏ ⵜⵎⵢⴰⴷⴷⴰⵏⵜ.

ⵉⵍⵍⴰ ⴳ ⵓⵎⴰⵎⴽ ⵏ ⵜⵎⵢⴰⴷⴷⴰⵏⵜ ⵢⴰⵜ ⵜⵉⵎⵉⵜ ⵉⵍⴰⵏ ⴳ ⵢⴰⵜ ⵜⵡⵥⵓⵜ ⵜⴰⵎⴰⵊⴳⴰⵍⵜ, ⴷ ⵢⴰⵏ ⵉⵅⴼ ⵉⵍⴰⵏ ⵜⴰⵍⵖⴰ ⴰⵏⵏ, ⴼ ⵉⴳⴳⵉ ⵏ ⵜⵇⵓⴱⴱⴰⵏⵉⵜ ⵏⵏⵙ. ⴳ ⵜⵎⵓⵔⵜ ⵏ ⵍⵎⵕⵕⵓⴽ ⴰⴽⴽⵯ ⵍⴰⵏⵜ ⵜⵎⵢⴰⴷⴷⴰⵏⵉⵏ ⵜⵉⵙⴳⴷⴰⵏⵉⵏ ⵣⵓⵏⴷ ⴰⵎⴰⵎⴽ ⴰⵏⵏ, ⵙ ⵓⵏⵓⵖⵏ ⵙ ⵉⵖⵓⴷⴰ ⵙ ⵕⵕⵛⵓⵎ ⵏ ⵜⵙⴳⵉⵡⵉⵏ, ⴷ ⵜⵙⴽⵉⵡⵉⵏ ⵉⴳ ⵎⴰⵢⴰⵏ ⴰⵏⴰⵡ ⵏ ⵉⵎⵓⵔⵉⵏ ⵙⵉⵙⵏ ⵉⵥⵍⵉⵏ.

ⴼ ⵉⵅⴼ ⵏ ⵜⵎⵢⴰⴷⴷⴰⵏⵜ ⵜⵍⵍⴰ ⵜⵇⵯⴱⴱⴰⵏⵉⵜ. ⴼ ⵉⴳⴳⵉ ⵏ ⵜⵇⵯⴱⴱⴰⵏⵉⵜ ⴰⵏⵏ ⵍⵍⴰⵏⵜ ⵜⵡⵊⵊⵉⵡⵉⵏ ⵏ ⵡⴰⵏⴰⵙ ⵉⴹⵍⴰⵏ ⵙ ⵓⵔⵖ, ⵎⵃⴰⴷⴰⵏ ⵜ ⵢⴰⵜ ⴼ ⵉⴳⴳⵉ ⵏ ⵢⴰⵜ ⴰⵔ ⵜⵜⵉⵎⵥⵉⵢⵏⵜ ⵙ ⵓⴼⵍⵍⴰ, ⵉⴽⵍⵍⵉ ⵉⴳⴰⵏ ⵜⴰⵎⵢⵓⵔⵜ ⴳ ⵜⵎⵣⴳⴰⴷⵉⵡⵉⵏ ⵏ ⵍⵎⵕⵕⵓⴽ ⴰⴽⴽⵯ. ⵍⵍⴰⵏ ⴽⵉⴳⴰⵏ ⵏ ⵉⵡⴰⵍⵉⵡⵏ ⴼ ⵜⴰⵡⵊⵊⵉⵡⵉⵏ ⴰⵏⵏ, ⵏⵏⴰⵏ ⴽⵔⴰ ⵏ ⵉⵡⴰⵍⵉⵡⵏ ⵎⴰⵙ ⴳⴰⵏ ⵜ ⵖ ⵓⵣⵎⵣ ⴰⵏⵏ ⵜⵉⵏ ⵡⵓⵔⵖ, ⴳⵏⵜ ⴰⴽⵓⴷ ⴰⵏⵏ ⴽⵕⴰⴹ ⵜ ⵜⵡⵊⵊⵉⵡⵉⵏ ⵡⴰⵀⴰ, ⵜⵉⵙ ⴽⴽⵓⵥⵜ ⵏⵏⴰⵏ ⵎⴰⵙ ⵜⴳⴰ ⵜⴰⵔⵣⵣⵉⴼⵜ ⵣⵖ ⴷⴰⵔ ⵜⵎⵖⴰⵔⵜ ⵏ ⵉⵄⵇⵓⴱ ⵍⵎⵏⵚⵓⵕ ⵉ ⵜⵎⵣⴳⵉⴷⴰ ⵃⵎⴰ ⴰⴷ ⵜⴼⵔⵓ ⴰⴱⴽⴽⵉⴹ ⵏⵏⵙ ⵍⵍⵉ ⵖ ⵜⵕⵥⴰ ⵓⵥⵓⵎ ⵏⵏⵙ ⴳ ⵡⴰⵢⵢⵓⵔ ⵏ ⵕⵎⴹⴰⵏ ⴽⵔⴰⴹⵜ ⵜⵎⵉⵔⵉⵏ. ⵜⴼⴽⴰ ⴰⵏⴰⴹ ⵏⵏⵙ ⵃⵎⴰ ⴰⴷ ⵜⵙⵙⴼⵙⵉ ⵓⵔⵖ ⵍⵍⵉ ⴷⴰⵔⵙ ⵉⵍⵍⴰⵏ ⵃⵎⴰ ⴰⴷ ⴳⵉⵙ ⵙⴽⵔⵏ ⵜⴰⵡⵊⵊⴰ ⵜⵉⵙ ⴽⴽⵓⵥⵜ.

ⵜⵏⵏⴰ ⵜⴰⵎⴰⵛⴰⵀⵓⵜ ⵢⴰⴹⵏ ⵎⴰⵙ ⴽⵓⵍⵍⵓ ⴳⴰⵏⵜ ⵓⵔⵖ ⵏ ⵜⵎⵖⴰⵔⵜ ⵏ ⵓⴳⵍⵍⵉⴷ ⵃⵎⴰⴷ ⵍⵎⵏⵚⵓⵕ ⴰⵙⵄⴷⵉ. ⵜⵉⵍⵉ ⵢⴰⵜ ⵜⵖⴰⵏⵉⵎⵜ ⵏ ⵡⴰⵏⴰⵙ ⴼ ⵜⵙⴳⴰ ⵏ ⵜⵇⵓⴱⴱⴰⵏⵉⵜ ⴰⵏⵏ, ⵉⵜⵜⵢⴰⴳⴰⵍ ⴳⵉⵙ ⵜⵉⵣⵉ ⴰⵏⵏ ⵓⵛⵏⵢⴰⵍ ⵏ ⵜⵙⴳⴷⴰⵏⵜ ⵉⵍⴰⵏ ⴰⴽⵍⵓ ⵏ ⵡⴰⴷⴰⵍ, ⴰⵔ ⵜ ⵉⵜⵜⴰⵍⵍ ⵍⵎⵓⴷⴷⵏ ⴽⵔⴰ ⵉⴳⴰ ⵜⵜ ⴰⵙⵙ ⵏ ⵍⵊⴰⵎⵄ, ⵏⵉⵖ ⵓⵙⵙⴰⵏ ⵏ ⵜⴼⴰⵙⴽⵉⵡⵉⵏ ⴷ ⵜⴼⴼⵓⴳⵍⵉⵡⵉⵏ ⵏ ⵓⵙⴳⴷ. ⴳ ⵉⴹ ⴰⵔ ⵜⵜⵉⵍⵉ ⵜⵎⵢⴰⴷⴷⴰⵏⵜ ⴼ ⵓⵙⵉⴷ ⵜⵉⵍⵉ ⵢⴰⵜ ⵜⴰⵡⵍⴰⴼⵜ ⴱⴰⵀⵔⴰ ⵉⵛⵏⴰⵏ.

 ⵜⴰⵙⵙⵓⵎⵄⵉⵜ 
ⵜⵍⵍⴰ ⵜⵙⵙⵓⵎⵄⵉⵜ ⵙ ⵡⴰⵏⴰⴹ ⵏ ⵍⵅⵍⵉⴼⵜ ⴰⵎⵓⵃⵉⴷ ⵄⴱⴷ ⵍⵎⵓⵎⵏ ⵉⵡⵉⵙ ⵏ ⵄⵍⵉ ⴰⴳⵓⵎⵎⵉ (1130-1163) ⵉⴽⵎⵍ ⵜⵜ ⵉⵡⵉⵙ ⵍⵎⵏⵚⵓⵕ (1199-1184). ⵜⵍⵍⴰ ⵜⵙⵙⵓⵎⵄⵉⵜ ⴰⴷ ⴳ ⵜⵙⴳⴰ ⵜⴰⴼⵓⵙⵉⵜ - ⵜⴰⵎⵏⴰⴳⵜ ⵏ ⵜⵎⵣⴳⵉⴷⴰ ⵜⴳ ⵜⵙⴽⴰ ⵏⵏⵙ ⵜⴰⵍⵖⴰ ⵏ ⵓⵎⴽⴽⵓⵥ ⴼ ⵉⵍⵍⴰ ⵓⵙⴰⴼⵓ ⵉⵙⵏⴰⵏ ⵙ ⵜⴰⵇⵓⴱⴱⵉⵜ ⵜⴰⵖⵯⵎⵎⴰⵔⵜ. ⵉⵙⵡⵉⵔⵏ ⵏ ⵜⵙⵙⵓⵎⵄⵉⵜ ⵍⴰⵏ ⵜⴰⵎⴰⵡⴰⵢⵉⵏ(ⵜⴰⵛⵛⵔⴰⴼⵉⵏ). ⴰⴳⵏⵙⵓ ⵏ ⵜⵙⵙⵓⵎⵄⵉⵜ ⴳⵉⵙ ⵙⴹⵉⵙ ⵜ ⵜⵎⵚⵕⴰⵢ(ⵜⵣⵓⵏⵉⵡⵉⵏ) ⵉⵎⵎⵔⵡⴰⵙⵏ ⵢⴰⵜ ⴼ ⵉⴳⴳⵉ ⵏ ⵢⴰⵜ, ⵎⵎⵉ ⵉⵙⵙⵓⵜⵍⵏ ⵉⵙⵙⴽⴽⵯⴼⴰⵍ ⵉⵎⵓⵖⴰⴷ ⵉⴷⵍⵏ ⵙ ⵓⵣⴳⵏ ⵏ ⵜⵇⵓⴱⴱⴰⵜⵉⵏ ⴼⵍⵍⴰⵙ ⵉⴱⵕⵕⵎⵏ, ⴽⵔⴰ ⵏ ⵜⵇⵓⴱⴱⴰⵜⵉⵏ ⴰⵏⵏ ⵣⴷⵉⵏⵜ ⴷ ⵜⵉⵡⵥⴰ ⵏⵏⵙ ⵉⵍⵍⴰ ⵉⵅⴼ ⵉⵎⵙⴰⴷⵏ.

ⵜⵜⴱⵏⴰ ⵜⵎⴰⵜⴰⵔⵜ ⴰⴷ ⵜⴰⵎⵣⵔⵓⵢⵜ ⵙ ⵜⵎⵍⴰⵍⵜ ⵏ ⵉⵥⵕⴰⵏ ⵉⵖⵓⵙⵏ ⵍⵍⵉ ⴷ ⵉⵡⵉⵏ ⵣⵖ ⵓⴷⵔⴰⵔ ⵏ ⵓⴳⵍⵉⵣ ⴳ ⵎⵕⵕⴰⴽⵛ. ⴷ ⵃⵎⴰ ⴰⴷ ⵙⵙⵉⴼⵙⴰⵙⵏ ⵜⴰⵥⴰⵢⵜ ⴼ ⵜⵙⵙⵓⵎⵄⵉⵜ, ⴳⴰⵏ ⴰⵙ ⵜⴰⵍⵢⴰⵊⵓⵔⵉⵏ ⵜⵉⵎⵥⵢⴰⵏⵉⵏ ⴳ ⵜⵙⴳⵉⵡⵉⵏ ⵏⵏⵙ ⵜⴰⵏⴰⴼⵍⵍⴰⵜⵉⵏ. ⵉⵎⵓⵏ ⴳ ⵓⵙⴽⴰ ⴰⴷ ⵓⵥⵕⵓ ⴷ ⵓⵊⵓⵕ, ⵉⴹⵍⴰⵏ ⵙ ⵉⵣⵡⴰⵔ ⵙ ⵜⴳⴱⴱⴰⵚⵜ. ⵕⵛⵎⵏ ⴰⵖⵯⵔⴰⴱ ⵏⵏⵙ ⵙ ⵉⴽⵕⵕⴰⵊⵏ ⵃⵎⴰ ⴰⴷ ⵏⵜⵍⵏ ⵙ ⵎⴰⵢⴰⵏ ⵜⴰⵣⴷⴰⵢⵉⵏ ⵏ ⵉⵥⵕⴰⵏ ⴷ ⵍⵢⴰⵊⵓⵕ ⴷ ⵉⵍⵍⵉ ⵉⵜⵜⵓⴱⴱⴰⵢⵏ ⵉⵥⵕⴰⵏ(ⵙ ⵖⵉⵍⴰⴷ ⵍⵍⴰⵏⵜ ⵓⴽⴰⵏ ⵙⵓⵍ ⵜⵎⴰⵜⴰⵔⵉⵏ ⵏ ⵎⴰⵢⴰⵏ ⴳ ⵓⵖⵯⵔⴰⴱ ⴳⴰⵏⵜ ⵉⵏⴰⴳⴰⵏ).

ⴳⴰⵏ ⵓⵏⵓⵖⵏ ⵏ ⵜⵙⵙⵓⵎⵄⵉⵜ ⵙⵎⵎⵓⵙ ⵡⴰⵏⴰⵡⵏ ⴳⴰⵏⵉⵏ ⵉⵙⵡⵉⵔⵏ. ⵍⵍⴰⵏ ⴳ ⴽⵓⵍ ⵜⴰⵙⴳⵉⵡⵉⵏ ⵏ ⵜⵙⵙⵓⵎⵄⵉⵜ ⴳⵏ ⴼⵍⵍⴰⵙ ⵉⵖⵓⴷⴰ ⴳ ⵍⵍⴰⵏ ⵉⴽⵏⵓⵏⵏⴰⵢⵏ ⵉⵏⵎⴰⵍⴰⵏ ⵉⵎⵃⴰⴷⴰⵏ ⵎⵎⵉ ⴳⴳⵓⵜⵏ ⵉⴳⵯⵣⵎⴰⵏ. ⴳ ⵓⴳⵯⵏⵙⵓ ⵏ ⵉⵖⵓⴷⴰ ⴰⴷ ⵢⵓⵎⴰ ⵙ ⵓⵏⵓⵖⵏ ⴷ ⵕⵕⵛⵓⵎ ⵉⵍⴰⵏ ⵉⴽⵯⵍⴰⵏ ⵉⵣⴳⴳⵯⴰⵖⵏ ⴳⵏ ⵕⵕⵛⵓⵎ ⴰⴷ ⴰⵙⵎⴷⵢⴰ ⵏ ⵉⵎⵖⵉ, ⴷ ⵕⵕⵛⵓⵎ ⵉⵎⵏⵣⴰⴳⵏ ⴷ ⵜⵉⵔⵔⴰ(ⵕⵕⵛⵓⵎ ⴰⵏⵏ ⵔⵡⴰⵙⵏ ⵜⴰⵍⵖⵉⵡⵉⵏ ⵏ ⵉⴼⵔⴰⵡⵏ ⵏ ⵡⴰⵢⵏⵉⵡⵏ ⴷ ⵉⵊⵊⵉⴳⵏ, ⴷ ⵜⵉⵔⵔⴰ ⵜⴰⴽⵓⴼⵉⵜ).

ⵕⵕⵛⵓⵎ ⵉⴳⴳⵓⵔⴰⵏ ⵍⵍⵉ ⵉⵍⵍⴰⵏ ⴼ ⵓⴼⵍⵍⴰ ⵏ ⵜⵙⵙⵓⵎⵄⵉⵜ ⴷ ⵓⵙⴰⴼⵓ ⵏⵏⵙ, ⴳⴰⵏ ⵉⵎⵏⵣⴰⴳ ⵉⵎⵎⵔⵡⵉⵏ ⵏⴳⵔ ⵉⵎⴽⴽⵓⵥⵏ ⵏ ⵉⴷⵇⵇⵉ ⵓⵎⵍⵉⵍⵏ ⴷ ⵡⴰⴷⴰⵍⵏ ⵉⵀⵡⴰⵏ ⵙ ⵓⵣⵣⴳⵣⴰ, ⵉⴳ ⵎⴰⵢⴰⵏ ⵎⴰⴷ ⴱⴰⵀⵔⴰ ⵉⵥⵉⵍⵏ ⴳ ⵜⵎⴰⵜⴰⵔⵜ ⴰⴷ ⵜⴰⵎⵣⵔⵓⵢⵜ.

ⵕⵕⵛⵓⵎ ⵏ ⵜⵙⵙⵓⵎⵄⵉⵜ ⴼⵜⴰⵏ ⵔⵡⴰⵙⵏ ⵉ ⵡⴰⵏⴰⵡⵏ ⵏ ⵕⵕⵛⵓⵎ ⵍⵍⴰⵏⵉⵏ ⴳ ⵜⵙⵙⵓⵎⵄⵉⵜ ⵏ ⵍⵅⵉⵔⴰⵍⴷⴰ ⵜⴰⵛⴱⵍⵉⵜ ⵏⵉⵖ ⵜⴰⵙⵙⵓⵎⵄⵉⵜ ⵏ ⵃⵙⵙⴰⵏ ⴳ ⵜⵖⵔⵎⵜ ⵏ ⵕⵕⴱⴰⵟ, ⵉⵔⵡⴰⵙ ⵥⵍⵉⵏ ⴰⵏⴰⵡ ⴰⵏⵏ ⵣⵖ ⵜⵙⵙⵓⵎⵄⵉⵜ ⵏ ⵎⵕⵕⴰⴽⵛ ⴳⵏ ⵜⵜ ⵉ ⵜⵙⵙⵓⵎⵄⵉⵜ ⵄⴱⴷ ⵕⵕⵃⵎⴰⵏ ⵡⵉⵙ ⴽⵕⴰⴹ ⴳ ⵜⵎⵣⴳⵉⴷⴰ ⵏ ⵇⵓⵕⵜⵓⴱⴰ ⵜⴰⵎⵇⵔⴰⵏⵜ, ⴰⵏⵖⵎⵉⵙ ⴰⴷ ⴼⵔⴽⵏ ⴰⵙ ⵉⵎⵔⵣⵓⵜⵏ ⵏ ⵓⵎⵣⵔⵓⵢ ⵏⴳⵔ ⵉⵙⴳⴳⵯⴰⵙⵏ ⴰⴷ (1571-1562) ⵍⵍⵉⵖ ⵏⵏ ⵓⴼⴰⵏ ⵙⵏⴰⵜ ⵜⵓⴷⴷⵉⵙⵉⵏ ⴼ ⵉⴳⴳⵉ ⵏ ⵜⴼⵍⵓⵜ ⵜⴳⵯⵔⵔⴰⵎⵜ ⴽⴰⵜⴰⵍⵉⵏⴰ.

 ⴰⵥⵓⵕ ⵏ ⵢⵉⵙⵎ 
ⴰⵙⵙⴰⵖ ⴰⴷ ⵍⵍⵉ ⴳⴰⵏ ⴼ ⵜⵎⵣⴳⵉⴷⴰ ⴰⴷ ⵉⴽⴽⴰⴷ ⵓⵥⵓⵕ ⵏⵏⵙ ⵜⵓⵜⵍⴰⵢⵜ ⵏ ⵜⵄⵕⴰⴱⵜ (الكتبيين) ⵍⵍⵉ ⵉⵣⴷⵉⵏ ⵙ ⵓⵏⴰⵎⴽ ⵙ ⵉⴷⵍⵉⵙⵏ ⵏⵉⵖ ⵡⵉⴷ ⵣⵏⵓⵣⴰⵏⵉⵏ ⵉⴷⵍⵉⵙⵏ. ⴰⵔ ⵉⵎⵎⴰⵍ ⵡⴰⵙⵙⴰⵖ ⴰⵏⵏ ⵎⴰⵙ ⵢⴰⴷⴷⴰ ⵜⵍⵍⴰ ⵜⵉⵣⵉ ⴰⵏⵏ ⵜⵙⴱⴱⴰⴱⵜ ⵏ ⵉⴷⵍⵉⵙⵏ ⵍⵍⵉ ⴷ ⴷⴰⵔ ⴰⴷⴷⵓⵔ ⵖ ⵜⴰⵎⴰ ⵏ ⵓⴳⴰⴷⴰⵣ ⵉⵎⵍⴰⵍⵏ ⵉ ⵜⵎⵣⴳⵉⴷⴰ, ⵉⴽⵍⵍⵉ ⴷ ⵉⵡⵏ ⵉⵏⵖⵎⵉⵙⵏ ⵏ ⵓⵎⵣⵔⵓⵢ ⵎⴰⵙ ⵢⴰⴷⴷⴰ ⵍⵍⴰⵏ ⵖ ⵓⴳⴰⴷⴰⵣ ⴰⵏⵏ 100 ⵏ ⵓⵙⴱⴱⴰⴱ ⵍⵍⵉ ⵉⵍⵍⵓⵣⵣⴰⵏ ⴳ ⵉⵙⵡⴰⴽ ⴰⵏⵏ ⵢⴰⵥⵏ ⵉ ⵜⵎⵣⴳⵉⴷⴰ.

ⴽⴽⵓⵙⴰⵏ ⵉⵎⵓⵃⵉⴷⵏ ⵜⴰⵎⴷⵉⵏⵜ ⵏ ⵎⵕⵕⴰⴽⵛ ⵍⵍⵉⵖ ⵢⴰⴷ ⵉⵎⵎⵓⵜ ⵓⴳⵍⵍⵉⴷ ⵏ ⵉⵎⵕⴰⴱⵟⵉⵏ ⵄⵍⵉ ⵉⵡⵉⵙ ⵏ ⵢⵓⵙⴼ ⴳ ⵓⵙⴳⴳⵯⴰⵙ 1147. ⵓⵔ ⵔⵉⵏ ⵉⵎⵓⵃⵉⴷⵏ(ⵍⵎⵓⵡⴰⵃⵉⴷⵉⵏ) ⴰⴷ ⴼⵍⵏ ⵜⵉⵎⵉⵜⴰⵔ ⵜⵉⵙⴳⴷⴰⵏⵉⵏ ⵍⵍⵉ ⴱⵏⴰⵏ ⵉⵎⵕⴰⴱⵟⵉⵏ, ⵍⵍⵉ ⵢⴰⴷⴷⴰ ⵉⴳⴰⵏ ⴰⴼⵏⴰ ⵏⵏⵙⵏ, ⴰⵛⴽⵓ ⵜⵉⵣⵉ ⴰⵏⵏ ⴳⴰⵏⵜⵏ ⴷ ⵡⵉⴷ ⵉⴼⴼⵖⵏ ⴰⵙⴳⴷ ⵉⵙⵏⴼⵍⵏ ⴰⵙⴳⴷ(ⵉⵀⵔⵜⵉⵇⵏ). ⵄⴱⴷ ⵍⵎⵓⵄⵉⵏ ⵍⵍⵉ ⵉⵔⵏⴰⵏ ⵜⴰⵎⵏⴰⴹⵜ ⴰⵏⵏ, ⵏⵜⵜⴰⵏ ⴰ ⵉⴱⵏⴰⵏ ⵜⵉⵎⵣⴳⵉⴷⴰ ⵏ ⵍⴽⵓⵜⴱⵉⵢⵉⵏ ⵜⴰⵎⵣⵡⴰⵔⵓⵜ ⴼ ⵉⴳⴳⵉ ⵡⴰⴽⴰⵍ ⵏ ⵉⵖⵔⵎ ⵏ ⵄⵍⵉ ⵉⵡⵉⵙ ⵏ ⵢⵓⵙⴼ ⵍⵍⵉ ⵉⵎⵎⵓⵜⵏ ⴳ ⵜⵙⴳⴰ ⵏ ⵉⴼⴼⵓⵙ - ⵜⴰⴳⵓⵜ ⵏ ⵜⵖⵔⵎⵜ. ⵙⵏⴼⵍⵏ ⵉⵎⵓⵃⵉⴷⵏ ⴽⵉⴳⴰⵏ ⵖ ⵜⵎⵣⴳⵉⴷⴰ ⴰⵏⵏ ⴰⵔ ⵜⴰⴳⴰⵔⴰ ⵏ ⵜⴰⵙⵓⵜ ⵜⵉⵙ 12, ⵍⵍⵉⵖ ⵔⵏⴰⵏ ⵉⵏⴷⴰⵍⵓⵙⵉⵏ ⵉⵎⵓⵃⵉⴷⵏ, ⵜⴳⴰ ⵜⵎⵓⴽⵔⵉⵙⵜ ⵏ ⵍⵇⴱⵍⵜ ⵖ ⵜⵎⵣⴳⵉⴷⴰ ⴽⵔⴰ ⵉⵔⵅⴰⵏ, ⵉⵎⵥⵥⵓⵍⵍⴰ ⵜⵉⵣⵉ ⴰⵏⵏ ⴰⵔ ⵙⵡⴰⵍⴰⵏ ⵜⵉⵥⵉⵍⵍⴰ ⵏⵏⵙⵏ ⵙ ⵉⵡⴰⵍⴰ ⵏ ⵓⵙⴰⵔⴰⴳ ⵏ ⵜⵎⵣⴳⵉⴷⴰ, ⵎⴰⵛⵛ ⵍⵍⵉⵖ ⵜⵜⴱⵏⴰ ⵜⵎⵣⴳⵉⴷⴰ ⵜⴰⵎⴰⵢⵏⵓⵜ ⵖ ⵜⴰⵎⴰ ⵏ ⵜⵎⵣⵡⴰⵔⵓⵜ. ⵜⴽⵎⵎⵍ ⵜⵙⴽⴰ ⵏ ⵜⵎⵣⵡⴰⵔⵓⵜ ⵜⵉⵍⵉ ⵙⵓⵍ ⵜⵡⵡⵓⵔⵉ ⵖ ⵜⵉⵙ ⵙⵏⴰⵜ, ⴳⵏⵜ ⵜⵎⵣⴳⴰⴷⵉⵡⵉⵏ ⵢⴰⵜ ⴰⴱⵍⴰ ⵜⴰⵙⴳⴰ ⵏ ⵍⵇⴱⵍⵜ, ⴷ ⵕⵕⵛⵓⵎ ⵏⵏⵙ ⴷ ⵉⵖⵓⴷⴰ ⵏⵏⵙ, ⴷ ⵉⵎⴰⵙⵙⵏ ⴷ ⵜⵎⵜⵜⴰ ⵙ ⵜⵜⴱⵏⴰⵏ ⴳⴰⵏⵜ ⵢⴰⵜ, ⵉⵖⴰⵎⴰ ⵓⵎⴰⵎⴽ ⴷ ⵓⵙⴰⴼⵓ ⵉⴳⴰ ⵡⴰⵍⵍⵉ , ⵍⵇⵇⴱⵍⵜ ⴳ ⵜⵎⵣⴳⵉⴷⴰ ⵜⴰⵎⵣⵡⴰⵔⵓⵜ ⵜⴼⵔⵖ ⵙ ⵙⵎⵎⵓⵙⵜ ⵜⵙⴽⴽⵯⴼⴰⵍ ⴼ ⵜⵙⴳⴰ ⵏ ⵍⵇⴱⵍⵜ, ⵎⴰⵛⵛ ⴳ ⵜⵎⵣⴳⵉⴷⴰ ⵜⵉⵙ ⵙⵏⴰⵜ ⵜⴼⵔⵖ ⵓⴳⴳⴰⵔ ⵏ 10 ⵜⵙⴽⴽⵯⴼⴰⵍ.

ⵜⵜⴱⵏⴰⵏⵜ ⵜⵎⵣⴳⴰⴷⵉⵡⵉⵏ ⴰⵏⵏ ⴳ ⵜⴰⵙⵓⵜ ⵏ ⵄⴱⴷ ⵍⵎⵓⵄⵉⵏ ⵍⵍⵉ ⵉⵏⴱⴹⵏ (1130-1163). ⵜⴽⵎⵎⵍ ⴳⵉⵙ ⵜⵡⵡⵓⵔⵉ ⵖ ⵛⵓⵜⴰⵏⴱⵉⵔ 1158, ⵥⵥⵓⵍⵍⵏ ⴳⵉⵙ ⵎⵉⴷⴷⵏ ⵜⴰⵥⴰⵍⵍⵉⵜ ⵉⵣⵡⴰⵔⵏ ⵜⵉⵣⵉ ⴰⵏⵏ.

ⵍⵍⴰⵏ ⵉⵡⴰⵍⵉⵡⵏ ⴳ ⵡⴰⵔⵔⴰⵜⵏ ⵏ ⵓⵎⵣⵔⵓⵢ ⴰⵔ ⵜⵜ ⵉⵏⵉⵏ ⵎⴰⵙ ⵜⴽⵎⵎⵍ ⵜⵡⵡⵓⵔⵉ ⴳ ⵜⵎⵣⴳⵉⴷⴰ ⵏⴳⵔ ⴰⵙⴳⴳⵯⴰⵙ 1162-1190-1199. ⴳ ⵜⴰⴳⴰⵔⴰ ⴼⵍⵏ ⵎⵉⴷⴷⵏ ⵜⵉⵎⵣⴳⵉⴷⴰ ⵜⴰⵎⵣⵡⴰⵔⵓⵜ ⵓⵔ ⴰ ⵙⵓⵍ ⴳⵉⵙ ⵜⵥⴰⵍⵍⴰⵏ. ⵡⴰⵅⵅⴰ ⵓⵔ ⵉⵍⵍⵉ ⵓⴱⵟⵟⵓ ⵏⴳⵔ ⵜⵎⵣⴳⵉⴷⴰ ⵜⴰⵎⵣⵡⴰⵔⵓⵜ ⴷ ⵜⵎⴳⴳⴰⵔⵓⵜ, ⴳⵏ ⵢⴰⵜ ⵜⵎⵣⴳⵉⴷⴰ ⵓⴳⴳⴰⵔ ⵏ ⵎⴰ ⵉⵜⵜⴳⴳⴰⵏ 30 ⵏ ⵓⵙⴳⴳⵯⴰⵙ. ⴰ ⵉⵍⵍⵉⵖ ⴰⴽⴽⵯ ⴼⵍⵏ ⵎⵉⴷⴷⵏ ⵜⵉⵎⵣⴳⵉⴷⴰ ⵉⵣⵡⴰⵔⵏ.

ⵜⴳⴰ ⵜⵎⵣⴳⵉⴷⴰ ⴷ ⵜⵙⵙⵓⵎⵄⵉⵜ ⵏ ⵍⴽⵓⵜⵓⴱⵉⵢⴰ ⴰⵢⴷⴰ ⵉⴳⴰⵏ ⵉⵣⴰⵢⴽⵓⵜⵏ ⴱⴰⵀⵔⴰ ⴷ ⵉⴷⴷⴰⵏ ⵣⵖ ⵜⴰⵙⵓⵜ ⵜⴰⵎⵕⴰⴱⵟⵉⵜ ⴰⵔ ⵜⴰⵎⵓⵡⴰⵃⵃⵉⴷⵉⵜ.

 ⴰⵥⴽⴽⴰ ⵏ ⵜⵎⵣⴳⵉⴷⴰ 
ⴰⴼⵔⵓⵔⵉ ⴼ ⵓⵥⴽⴽⴰ ⵏ ⵜⵎⵣⴳⵉⴷⴰ ⵜⴰⵎⵣⵡⴰⵔⵓⵜ ⴷ ⵜⴰⵎⴰⵢⵏⵓⵜ ⵎⵙⴰⵙⴰⵏ ⵙ ⴽⵉⴳⴰⵏ, ⴰⴱⵍⴰ ⵜⴰⵙⴳⴰ ⵜⵡⴰⵍⴰ ⵍⵇⴱⵍⵜ ⴳⵉⵙⵏ. ⴰⵢⵍⵍⵉ ⵙ ⵜⵥⵍⵉ ⵜⵎⵣⴳⵉⴷⴰ ⵜⴰⵎⵣⵡⴰⵔⵓⵜ ⵉⵍⵍⴰ ⵓⵍⴰ ⵖ ⵜⵎⵣⴳⵉⴷⴰ ⵜⴰⵎⴰⵢⵏⵓⵜ, ⵎⵇⵇⴰⵔ ⵜⴳⴰ ⵜⵎⵣⴳⵉⴷⴰ ⵜⴰⵎⵣⵡⴰⵔⵓⵜ ⵖⵉⵍⴰⴷ ⵖⴰⵔ ⵉⵅⵯⵔⴱⴰⵏ ⵉⴳⴰⵏ ⵉⵎⴰⵜⴰⵔⵏ ⵉⵎⵣⵔⵓⵢⵏ. ⵜⵥⵍⵉ ⵜⵎⵣⴳⵉⴷⴰ ⵙ ⵢⴰⵏ ⵓⵎⴰⵎⴽ ⴰⵎⵓⵡⴰⵃⵃⵉⴷⵉ ⵉⴼⵓⵍⴽⵉⵏ, ⵣⵖ ⴳⵉⵙ ⵔⵡⴰⵙⵏ ⵜⵜ ⴽⵉⴳⴰⵏ ⵏ ⵜⵎⵣⴳⴰⴷⵉⵡⵉⵏ ⵍⵍⵉ ⵉⵍⵍⴰⵏ ⴳ ⵜⵉⵣⵉ ⴰⵏⵏ ⴰⴽⵓⴷ ⴰⵏⵏ.

 ⵙⴳ ⴱⵕⵕⴰ 
ⵜⴰⵙⴽⴰ, ⵍⵍⵉ ⵉⵜⵜⴱⵏⴰⵏ ⵙ ⵉⴷⵇⵇⵉ ⴷ ⵓⵥⵕⵓ ⵏ ⵜⵎⵍⴰⵍⵜ, ⵜⴳⴰ ⵜⵓⵔⵔⵓⵜ ⵏⵏⵙ 80 ⵎⵉⵜⵔⵓ ⴼ ⵜⵙⴳⴰ ⵏ ⵉⵎⵉⵏⴳ, ⴷ 60 ⵎⵉⵜⵔⵓ ⴼ ⵜⵙⴳⴰ ⵏ ⵜⴰⴳⵓⵜ ⵍⵍⵉ ⵉⵣⴳⵔⴰⵔⵏ ⵣⵖ ⵉⵥⵥⵍⵎⴹ ⴰⵔ ⵉⴼⴼⵓⵙ, ⵜⵜⵢⴰⴼⴰ ⴽⵔⴰ ⵏ ⵜⵡⵓⵔⵉ ⵜⴳⴰ ⵜⵉⵏ ⵉⴷⵇⵇⵉ ⴷ ⵖ ⴳⵔ ⵉⵙⵇⵇⴼⴰⵏ ⴷ ⵜⵣⵓⵏⵉⵡⵉⵏ ⴳ ⵜⵓⵥⵥⵓⵎⵜ ⵏ ⵓⵖⵯⵔⴰⴱ ⵏ ⵍⵇⴱⵍⵜ ⴷ ⵍⵎⵏⴱⵕ. ⵙⵎⵔⵙⵏ ⵖ ⵜⵙⴽⴰ ⵏ ⵉⵖⵯⵔⴱⴰⵏ ⵏ ⴱⵕⵕⴰ ⵍⵍⵉ ⵉⵜⵜⴱⵏⴰⵏ ⴼ ⵜⵙⴳⴰ ⵏ ⵉⴼⴼⵓⵙ ⴷ ⵉⵎⵉⵏⴳ ⴷ ⵡⵉⵏ ⵜⴰⴳⵓⵜ ⴰⵥⵕⵓ ⵏ ⵜⵎⵍⴰⵍⵜ. ⵉⴹⵕ ⵓⵙⵎⴽⵜⴰⵏ ⵏ ⵓⵥⵕⵓ ⵍⵍⵉ ⵉⵍⵍⴰⵏ ⴼ ⵜⵙⴳⴰ ⵏ ⵉⵥⵥⵍⵎⴹ ⵏ ⵜⵎⵣⴳⵉⴷⴰ ⴼ ⵓⵖⵯⵔⴰⴱ ⵏ ⵉⵖⵔⵎ ⵏ ⵉⵎⵕⴰⴱⵟⵉⵏ ⵜⴰⵇⴱⵓⵔⵜ (ⵉⵖⵔⵎ ⵏ ⵓⵥⵕⵓ). ⴰⴳⴳⴰⵜⵏ ⵏ ⵜⵎⵣⴳⵉⴷⴰ ⵕⵛⵎⵏ ⵙ ⵓⵎⴰⵎⴽⵏ ⵓⵏⵣⵉⵍⵏ. ⵉⴳⵯⵣⵎⴰⵏ ⵏ ⵜⴰⵎⴰⵡⴰⵢⵉⵏ ⵍⴰⵏⵜ ⴽⵉⴳⴰⵏ ⵏ ⵜⵙⴽⵉⵡⵉⵏ ⵉⵍⴰⵏ ⴰⵏⴰⵡⵏ ⵏ ⵉⵖⵯⵎⵔⴰⵏ ⵣⵓⵏ ⴷ ⵜⵉⵙⵉⵍⵜ ⵏ ⵡⴰⵢⵢⵉⵙ, ⵎⵙⵙⴰⵏⵜ ⵜⵙⴽⵉⵡⵉⵏ ⴰⵏⵏ ⴳ ⵓⴳⵏⵙⵓ ⵏ ⵓⵏⵣⵉⵖ. ⵜⴰⵍⵖⴰ ⵜⴰⵎⴰⵙⵉⵜ ⴳ ⵓⴼⵍⵍⴰ ⵍⵍⵉⵖ ⵎⵎⵏⵣⵔⵉⵏ ⵉⵙⵇⵇⴼⴰⵏ ⵉⵎⵙⴰⵙⴰⵏ ⵏⴳⵔ ⴰⵙⵏ.

ⴰⵇⵔⵎⵓⴷ ⴰⴼⵉⵔⵓⵣⵉ ⴼ ⵉⵖⵯⵔⴱⴰⵏ ⵉⵙⴽⵙⴼⵏ ⵙ ⵉⵖⵓⴷⴰ ⵏ ⵉⴷⵇⵇⵉ, ⵙ ⵓⵍⵖⴰⵏ ⵏ ⵓⵏⵓⵖⵏ ⵉⵎⵎⵔⵡⴰⵙⵏ. ⵉⵍⵉⵏ ⴰⵡⴷ ⴼ ⵓⵖⵯⵔⴰⴱ ⵕⵕⵛⵓⵎ ⵉⴽⵓⴼⵉⵏ ⵓⵏⵣⵉⵍⵏ.

ⵢⵓⵎⴰ ⵓⵙⴰⵔⴰⴳ ⵏ ⵜⵎⵣⴳⵉⴷⴰ ⴳ ⵜⵓⵔⵔⵓⵜ 45 ⵏ ⵎⵉⵜⵔⵓ, ⵣⵓⵏⴷ ⵜⵓⵔⵔⵓⵜ ⵏ ⵉⵙⴰⵔⴰⴳⵏ ⵏ ⵜⵓⵥⵥⵓⵎⵜ ⵜⵉⵙ ⵜⵥⴰ. ⵜⵉⵍⵉ ⵢⴰⵜ ⵜⴰⵍⴰ ⵏ ⵍⵓⴹⵓ ⵖ ⵜⵓⵥⵥⵓⵎⵜ ⵏ ⵓⵙⴰⵔⴰⴳ. ⵜⵍⴰ ⵜⵎⵣⴳⵉⴷⴰ ⴽⴽⵓⵥ ⵉⵎⴰⵡⵏ, ⴽⵕⴰⴹ ⵣⵖ ⴳⵉⵙⵏ ⴰⵔ ⵜⵜ ⴰⵡⵉⵏ ⵙ ⵜⵣⵓⵏⵉ ⵏ ⵜⵥⴰⵍⵍⵉⵜ ⵏⵉⵛⴰⵏ, ⵜⵉⵙ ⴽⴽⵓⵥⵜ ⴰⵔ ⵜⵜ ⴰⵡⵉ ⵙ ⵓⵙⴰⵔⴰⴳ ⵏ ⵜⵎⵣⴳⵉⴷⴰ. ⵉⵍⵍⴰ ⵢⴰⵏ ⵉⵎⵉ ⵢⴰⴹⵏ ⴰⵎⵔⵏⵉⵡ ⴰⵎⴰⵜⴰⵢ ⴰⵔ ⵉⵜⵜ ⴰⵡⵉ ⵙ ⵓⵙⴰⵔⴰⴳ ⵏ ⵜⵎⵣⴳⵉⴷⴰ ⵣⵖ ⵓⵖⵯⵔⴰⴱ ⵉⵍⵍⴰⵏ ⴼ ⵉⵥⵥⵍⵎⴹ, ⴼ ⵜⵖⵣⵉ ⵏ ⵓⵣⵍⵓ ⴰⵏⴰⵎⵎⴰⵙ. ⵉⵏⴳⴰⴱⴰⵍ ⵓⵖⵯⵔⴰⴱ ⵉⵍⵍⴰ ⴼ ⵎⵏⵉⴷ ⵏ ⵜⵎⵣⴳⵉⴷⴰ ⴷ ⵜⵃⵓⵏⴰ ⵏ ⵓⵣⵏⵓⵣⵉ ⵏ ⵉⴷⵍⵉⵙⵏ, ⵣⵖ ⵖⵉⴷ ⵉⴽⵍⵍⵉ ⵙ ⵏⴱⴷ ⴳⴰⵎ ⵍⵍⵉ, ⴰⴷ ⵣⵖ ⴷ ⵢⵓⵛⴽⴰ ⵡⴰⵙⵙⴰⵖ ⵏ ⵜⵎⵣⴳⵉⴷⴰ ‘ⵍⴽⵓⵜⵓⴱⵉⵢⴰ’. ⵉⵍⵍⴰ ⴷⴰⵔ ⵜⵎⵣⴳⵉⴷⴰ ⵙⵉⵏ ⵉⴼⵍⵡⴰⵏ ⵉⵥⵍⵉⵏ, ⵢⴰⵏ ⴳⵉⵙⵏ ⵉⴳⴰ ⵡⵉⵏ ⵍⴼⵇⵉⵀ, ⵉⵍⵍⴰ ⴼ ⵜⵙⴳⴰ ⵜⴰⵥⵍⵎⴰⴹⵜ ⵏ ⵍⵎⵏⴱⵕ, ⵢⴰⵏ ⵉⵥⵍⵉ ⵙ ⵓⴳⵍⵍⵉⴷ ⴰⴽⵓⴷ ⵏⵏⴰ ⵉⵔⴰ ⴰⴷ ⵏⵏ ⵉⴽⵛⵎ ⵜⴰⵍⵎⵇⵙⵓⵔⵜ.

 ⵜⵉⴳⵎⵎⵉ ⵏ ⵜⵥⴰⵍⵍⵉⵜ: ⵜⵉⵇⵓⴱⴱⴰ ⴷ ⵉⵙⵇⴼⴰⵏ 
ⵜⵉⵎⵣⴳⵉⴷⴰ ⵍⴽⵓⵜⵓⴱⵉⵢⴰ ⵖⵉⵍⴰⴷ ⵜⵎⵇⵇⵓⵔ ⵜⵙⵏⴰ ⵏⵏⵙ ⵜⴳ ⵜⵍⵖⴰ ⵏⵏⵙ ⵜⵓⵏⵣⵉⵖⵜ, ⵜⴰⵙⴳⴰ ⵏⵏⵙ ⵜⴰⵥⵍⵎⴰⴹⵜ ⵜⴰⵎⴷⵔⴰⵡⵜ ⴷ ⵓⵖⵯⵔⴰⴱ ⵏ ⵍⵇⴱⵍⵜ ⵏ ⵜⵎⵣⴳⵉⴷⴰ ⵍⴽⵓⵜⵓⴱⵉⵢⴰ ⵜⴰⵎⵣⵡⴰⵔⵓⵜ ⵜⵓⵏⴼ ⵙ ⵜⵙⴳⴰ ⵏ ⵉⵥⵥⵍⵎⴹ ⵜⴰⵎⵏⵏⴰⴳⵜ, ⴷ ⵓⵎⴰⵎⴽ ⵏ ⵜⵎⵣⴳⵉⴷⴰ ⵉⴳⴰ ⴰⵎⵔⵏⵉⵡ ⴰⵎⵥⵍⴰⵏ ⵉⵎⵙⴰⵙⴰⵏ ⴷ ⵓⵎⴰⵎⴽ ⵓⵙⵎⴰⵏⵏ ⵜⴰⵣⵉ ⴷ ⵜⵉⵏⵎⵍ. ⴼ ⵜⵙⴳⵉⵡⵉⵏ ⵏ ⵉⵖⵯⵔⴱⴰⵏ ⵉⵖⵯⵎⴰⵏ ⵏ ⵏ ⵍⵎⵃⵔⴰⴱ ⴰⵔ ⵏⵏ ⵜⵜ ⴰⴼⴰ ⵓⵟⵟⵓⵏⵏ ⵏ ⵉⵖⵯⵔⴱⴰⵏ ⵉⵖⵯⵎⴰⵏ ⵙ ⵜⵓⴳⵜⵜ ⵏ ⵎⴰⵢⵍⵍⴰⵏ ⴳ ⵉⵖⵯⵔⴱⴰⵏ ⵏ ⵜⵎⵣⴳⴰⴷⵉⵡⵉⵏ ⵙ ⵙⵏⴰⵜ, ⴳ ⵓⴼⵍⵍⴰ ⵏ ⵍⵎⵃⵔⴰⴱ ⵙⵎⵎⵓⵙ ⵜⵇⵓⴱⴱⴰⵜⵉⵏ ⵉⵜⵜⴱⵏⴰⵏ ⵙ ⵓⵥⵕⵓ : ⵢⴰⵜ ⵖ ⵎⵏⵉⴷ ⵏ ⵍⵎⵃⵔⴰⴱ, ⴷ ⵙⵏⴰⵜ ⵍⵍⴰⵏⵜ ⴼ (الاسطوان) ⵡⵉⵙ ⴽⴽⵓⵥ ⵏⵏ ⵉⵡⴰⵍⴰⵏ ⴼ ⵓⴼⴰⵙⵉ ⵏ (ⵉⵙⵜⵡⴰⵏ.. ⵏ ⵍⵎⵃⵔⴰⴱ ⴷ ⵓⵥⵍⵎⴰⴹ ⵏⵏⵙ, ⴷ ⵙⵏⴰⵜ ⵜⵇⵓⴱⴱⴰⵜⵉⵏ ⵍⵍⴰⵏ ⵜ ⴼ ⵙⵉⵏ (اسطوان) ⵍⵍⵉ ⵉⵎⵃⴰⴷⴰⵏ ⵜⴰⴳⴰⵔⴰ ⵓⴷⵍ ⵏ ⵍⵎⵃⵔⴰⴱ ⴳ ⵙ ⵉⵎⵉⵏⴳ ⴰⵡⴷ ⵜⴰⴳⵓⵜ, ⴱⴹⴰⵏ ⵉⵖⵯⵔⴱⴰⵏ ⵏ ⵜⵎⵣⴳⵉⴷⴰ ⴼ ⵜⵥⴰ ⵙⴷⴰⵏ ⵉ ⵜⵙⴰⵔⴰⵜⵉⵏ ⵉⴹⵏⵉⵏ ⵍⵍⵉ ⵉⵎⵎⵔⴽⵙⵏ ⴼⴽⵏⵜ ⵓⴷⵎ ⵏ ⵜⴳⵎⵎⵉ ⵏ ⵜⵥⴰⵍⵍⵉⵜ.

ⵓⵟⵟⵓⵏⵏ ⵜⵣⵓⵏⴰ ⵏ ⵜⴳⵎⵎⵉ ⵏ ⵜⵥⴰⵍⵍⵉⵜ ⴳⴰⵏⵜ ⵙⴰ ⴷ ⵎⵔⴰⵡ ⵜⵣⵓⵏⵉⵡⵉⵏ, ⴳⵉⵙⵏ ⵙⴹⵉⵚ ⴷⵍⵏ ⵙ ⵜⴷⵓⵍⵉ ⵉⵍⴰ ⴰⵇⵔⵎⵓⴷ, ⴳ ⵜⴰⴳⴰⵔⴰ ⵏ ⵜⵣⵓⵏⵉⵡⵉⵏ ⵜⴳⴳⵓⵔⴰ ⵙ ⴽⵔⴰ ⵏ ⵉⴳⵍⵍⴰⵢⵏ ⴳⴰⵏ ⵣⵓⵏ ⴷ ⵜⴰⵙⵉⵍⴰ ⵏ ⵡⴰⵢⵢⵉⵙ ⴳ ⵜⵍⵖⴰ ⵏⵏⵙⵏ, ⴷ ⴽⵔⴰ ⵖ ⵉⴳⵍⵍⴰⵢⵏ ⴰⵏⵏ ⵎⵙⴰⴷⵏ, ⴷⴱⴱⵏ ⴼ ⵉⵙⴰⵔⴰⵜⵏ ⵉⴷⵓⵙⵏ. ⵎⴰⵛⵛ ⴷⴷⵓⴽⵜⵓⵕ ⵃⵓⵙⴰⵢⵏ ⵎⵓⵏⵉⵙ ⵉⵔⴰⵔ ⵜⴰⵖⴹⴼⵜ ⵙ ⵉⴳⵍⵍⴰⵢⵏ ⵏ ⵜⴳⵎⵎⵉ ⵏ ⵜⵥⴰⵍⵍⵉⵜ ⵎⴰⵙ ⴳⴰⵏ ⵙ ⵉⵣⵡⴰⵔ ⵜⵥⴰ ⵉⵙⵏⵢⴰⵏⵏ ⴼ ⵓⵖⵯⵔⴰⴱ ⵏ ⵍⵎⵃⵔⴰⴱ - ⵢⴰⵜ ⵜⴰⵡⵍⴰⴼⵜ ⴱⴰⵀⵔⴰ ⵉⵛⵏⴰⵏ ⵉⵍⵍⴰ ⴰⴷⴷⵓⵔ ⵙ ⵡⴰⴼⵓⵍⴽⵉ ⵏⵏⵙ… ⵍⵍⵉ ⵉⴳⴰⵏ ⵣⵖ ⵉⵏⵓⵎⴰⵥ ⵏ ⵓⵥⴽⴽⴰ ⵍⵍⵉ ⴹⴼⴰⵕⵏ ⵜ ⴽⵉⴳⴰⵏ ⵏ ⵜⵎⵣⴳⴰⴷⵉⵡⵉⵏ - ⵉⵏⵓⵎⴰⵥ ⴰⴷ ⴱⴰⵢⵏⵏ ⴱⴰⵀⵔⴰ ⴳ ⵜⵎⵣⴳⵉⴷⴰ ⵏ ⵍⴽⵓⵜⵓⴱⵉⵢⴰ ⴳ ⵎⵕⵕⴰⴽⵛ - ⵉⵖⵣⵣⵉⴼ ⵓⵣⵓⵏ ⵏ ⵜⵓⵥⵥⵓⵎⵜ ⴼ ⵜⵓⵣⵓⵏⵉⵏ ⴰⵏⵏ ⵢⴰⴹⵏ. ⴷ ⵓⵍⴰ ⵜⴰⴷⴰⵍⴰ ⵍⵍⵉ ⵉⵍⵍⴰⵏ ⵎⵏⵉⴷ ⵏ ⵓⵖⵔⴰⴱ ⵏ ⵍⵇⵓⴱⴱⵜ.

ⵍⵍⵉⵖ ⵢⴰⴷ ⵉⵍⵍⴰ ⴼ ⵉⴳⴳⵉ ⵍⵎⵃⵔⴰⴱ ⵙⵎⵎⵓⵙ ⵜⵇⵓⴱⴱⴰⵜⵉⵏ, ⵜⵉⴳⵎⵎⵉ ⵏ ⵜⵥⴰⵍⵍⵉⵜ ⴰⵡⴷ ⵏⵜⵜⴰⵜ ⴼ ⵉⴳⴳⵉ ⵏ ⵜⵣⵓⵏⵉ ⵏ ⵍⵎⵃⵔⴰⴱ ⵍⵍⴰⵏ ⵜ ⴼⵍⵍⴰⵙ ⵙⴹⵉⵚ ⵜ ⵜⵇⵓⴱⴱⴰⵜⵉⵏ ⵜⵉⵎⵥⵢⴰⵏⵉⵏ ⵜⵜⴱⵏⴰⵏ ⵜ ⵙ ⵍⵢⴰⵊⵓⵕ, ⵉⴳ ⵓⵟⵟⵓⵏ ⵏⵏⵙⵏ ⵜ ⴰⴽⴽⵯ 11 ⵏ ⵜⵇⵓⴱⴱⴰⵏⵉⵜ ⴳ ⵜⵎⵣⴳⵉⴷⴰ, ⵜⵉⵇⵓⴱⴱⴰ ⴰⴷ ⵕⵛⵎⵏ ⵜ ⴳ ⵓⴳⵯⵏⵙ ⵏⵏⵙⵏ ⵜ ⵙ ⵓⵏⵓⵖⵏ ⴷ ⵉⴽⵯⵍⴰⵏ ⵙ ⴽⵔⴰ ⵉⴳⴰ ⵜⵜ ⴰⵏⴰⵡ… ⴰⵛⴽⵓ ⴳ ⵜⵖⵔⵎⴰ ⵜⴰⵎⵕⵕⵓⴽⵉⵜ ⵜⴳⴰ ⵢⴰⵜ ⵜⵎⴰⵜⴰⵔⵜ ⵜⴰⵅⴰⵜⴰⵔⵜ ⴳ ⵜⵎⵣⴳⵉⴷⴰ ⵏ ⵍⴽⵓⵜⵓⴱⵉⵢⴰ ⵜⴰⴼⴰⵍⴽⴰⵢⵜ.

 ⴰⵙⴰⵏⴰⵢ 
ⵍⵎⵏⴱⵕ ⵏ ⵜⵎⵣⴳⵉⴷⴰ ⵉⴼⵓⵍⴽⵉ ⴱⴰⵀⵔⴰ, ⵉⵜⵜⴰⵡⵙⴽⴰⵔ ⴳ ⵜⴰⵙⵓⵜ ⵏ ⵄⴱⴷ ⵍⵎⵓⵎⵏ, ⵉⵍⵍⴰ ⵓⴽⴰⵏ ⵙⵓⵍ ⴼ ⵓⴼⵓⵍⴽⵉ ⵏⵏⵙ ⴰⵔ ⵖⵉⵍⴰⴷ ⵉⵃⴹⴰ ⵓⴽⴰⵏ ⵙⵓⵍ ⴽⵉⴳⴰⵏ ⵏ ⵜⵥⵓⵕⵉ ⵏⵏⵙ ⴷ ⵓⴼⵓⵍⴽⵉ ⵏⵏⵙ, ⵡⴰⵅⵅⴰ ⴽⵔⴰ ⵖ ⵜⵙⴳⵉⵡⵉⵏ ⵏⵏⵙ ⵔⵛⴰⵏ ⵜ ⵙ ⵓⵙⵡⴰⵖ ⵏ ⵉⵣⵎⴰⵣ ⴳⴳⵓⵜⵏ ⴼⵍⵍⴰⵙ ⵉⵣⵔⵉⵏ. ⵉⵙⵏⵓⵎⵍ ⵜ ⵓⵎⵔⵣⵓ ⵜⵉⵔⴰⵙ ⵉⵏⵏⴰ ⴼⵍⵍⴰⵙ ⵎⴰⵙ ⵉⴳⴰ ⵍⵎⵏⴱⵕ ⵍⵍⵉ ⴽⵓⵍⵍⵓ ⵉⴼⵓⵍⴽⵉⵏ ⴳ ⵜⵖⵔⵎⴰ ⵜⴰⵎⵙⵍⵎⵜ ⴰⴽⴽⵯ. ⵉⵜⵜⴰⵡⵙⴽⴰⵔ ⵍⵎⵏⴱⵕ ⴰⴷ ⵣⵖ ⵓⴽⵛⵛⵓⴹ ⵏ ⵜⴰⵙⴰⴼⵜ ⴰⵣⴳⴳⵯⴰⵖ ⴷ ⵓⵡⵔⴰⵖ, ⵉⴽⴽ ⵜⵜ ⵉⵏⵏ ⵉⵍⴰ ⵜⵉⴼⵍⴰⵏ ⵏ ⵓⵔⵖ ⴷ ⵓⵥⵕⴼ. ⵉⴽⴽⴰ ⴷ ⵍⵎⵏⴱⵕ ⴰⴷ ⵜⴰⵎⵓⵔⵜ ⵏ ⵍⴰⵏⴷⴰⵍⵓⵙ.

 ⴰⵙⴰⵔⴰⴳ ⵏ ⵜⵎⵣⴳⵉⴷⴰ 
ⴳ ⴹⴰⵕⴰⵜ ⵏ ⵜⴳⵎⵎⵉ ⵏ ⵜⵥⴰⵍⵍⵉⵜ, ⵉⵍⵍⴰ ⵓⵙⴰⵔⴰⴳ ⵏ ⵜⵎⵣⴳⵉⴷⴰ, ⵉⵟⵟⴼⵏ ⵉⵖⴷⵎⵎⴰ ⴷ ⵜⵣⵓⵏⵉⵡⵉⵏ ⵙⵙⵓⵜⵍⵏ ⴰⵙ ⵙⴳ ⴽⵕⴰⴹⵜ ⵜⵙⴳⴳⵉⵡⵉⵏ, ⴳⵏⵜ ⵜⵙⴰⵔⴰⵜⵉⵏ ⴰⵏⵏ ⴳⵉⵙ ⵉⵍⵍⴰⵏ ⵎⴰⵙ ⴳⴰⵏⵜ ⵜⵉⴷ ⵉⵥⵍⵉⵏ ⵍⵍⵉ ⴱⴷⴷⵏ ⵜ ⵜⵙⴳⵉⵡⵉⵏ ⵏ ⵉⵖⵯⵔⴱⴰⵏ ⵏ ⵓⵙⴰⵔⴰⴳ ⴰⴽⴽⵯ ⴳⵏⵜ ⵜⵅⴼⵡⴰⵉⵏ ⵏⵏⵙ ⵜⵉⵙⵏⵏⴰⵏⵉⵏ ⴳ ⵓⴼⵍⵍⴰ ⵉⵍⴰⵏ ⵜⵉⵡⵥⴰ ⵢⵓⵖⴷⵏ ⴼ ⵜⵙⴳⴰ ⵏ ⵓⴷⵎ ⵍⵍⵉ ⵏⵏ ⵉⵜⵜⴰⴳⴳⵯⴰⵏ ⴼ ⵓⵙⴰⵔⴰⴳ. ⵜⴰⵍⵖⴰ ⴰⴷ ⵍⵍⵉ ⵏⴱⴷⵔ ⴰⴷ ⵉⵍⵍⴰⵏ ⴷⴰⵔ ⵉⵙⴰⵔⴰⴳⵏ ⵏⵉⵖ ⵉⵇⵚⵔⴰⵢ ⵍⵍⵉ ⵉⵍⵍⴰⵏ ⴳ ⵜⵎⵣⴳⵉⴷⴰ ⵏ ⵜⵉⵏⵎⵍ ⴷ ⵜⵉⵏ ⵜⴰⵛⴱⵍⵉⵜ.

ⵉⴼⵕⴹⴰⵚ ⴽⵓⵍ ⵏ ⵜⵎⵣⴳⵉⴷⴰ ⵏ ⵍⴽⵓⵜⵓⴱⵉⵢⴰ ⴷ ⵉⴳⵣⵎⴰⵏ ⵏⵏⵙ ⵣⵖ ⵉⵖⵔⴱⴰⵏ ⴰⵔ ⵜⵉⵇⵓⴱⴱⴰ ⵜⵜⵓⵥⴽⴰⵏ ⵙ ⵉⴳⵣⵎⴰⵏ ⵏ ⵉⵥⵕⴰⵏ ⵍⵍⵉ ⵓⵔ ⵉⴳⴰⴷⴷⴰⵏ ⴳ ⵓⴽⵙⴰⵢ ⵏⵏⵙⵏ. ⵎⴰⵛⵛ ⵉⴼⵍⵡⴰⵏ ⵏ ⵜⵎⵣⴳⵉⴷⴰ ⵣⵖ ⵜⵙⴳⴰ ⵜⴰⵎⵉⵏⵉⴳⵜ ⵜⵜⴱⵏⴰ ⵙ ⵓⵢⴰⵊⵓⵕ. ⴷ ⵓⵖⵔⴰⴱ ⵏ ⵉⵎⵉⵏⴳ ⵏ ⵜⵎⵣⴳⵉⴷⴰ ⵉⵜⵜⴱⵏⴰ ⵙ ⵜⴳⵣⵎⵉⵏ ⵏ ⵉⵥⵕⴰⵏ ⵉⵎⵙⴰⵙⴰⵏ ⵙ ⵜⵥⵓⵕⵉ ⵜⴰⴼⴰⵍⴽⴰⵢⵜ. ⴳ ⵜⴳⵉⵔⴰ ⵏ ⵜⵥⴽⴰ ⵏ ⵜⵎⵣⴳⵉⴷⴰ ⴳ ⵓⴼⵍⵍⴰ ⵉⵍⵍⴰ ⵍⵢⴰⵊⵓⵕ ⵃⵎⴰ ⴰⴷ ⵓⵔ ⵜⵉⵍⵉ ⵜⴰⵥⴰⵢⵜ ⴼ ⵉⵖⵔⴱⴰⵏ ⴰⵡⴷ ⵜⵉⴳⵎⵎⵉ ⵏ ⵜⵥⴰⵍⵍⵉⵜ ⵜⵜⴱⵏⴰ ⵙ ⵖⵉⴽⴰⵏⵏ, ⴷ ⵓⵇⵙⵔⵉ ⴷ ⵉⵙⴰⵔⴰⴳⵏ ⴳ ⵉⴳⵍⵍⴰⵢⵏ ⵜⵜⴱⵏⴰⵏ ⴰⴽⴽⵯ ⵙ ⵓⵢⴰⵊⵓⵕ.

 ⵥⵕ ⵓⴳⴳⴰⵔ 

 ⵎⵕⵕⴰⴽⵛ

 ⵉⵙⴰⵖⵓⵍⵏ